钦定古今图书集成/明伦汇编/闺媛典/第095卷 > 皇清一 > 李印昇妻王氏
## 钦定古今图书集成/明伦汇编/闺媛典/第095卷 > 皇清一 > 李印昇妻王氏

按《开封府志》：“王氏，李印昇妻，准谏女也。印昇早世，氏矢志抚孤，夫兄印贞欲嫁之。土人张有才者，闻其美而贤，遣媒议并饵其父，议尽协，氏不知也。印贞妻赚氏之野采蔬，有才从而窥焉，乃觉遽返，跪请姑命嫁，跪请兄嫂命嫁，遂归宁以白父。父贪贿，亦命嫁。氏再三请挽，准谏转怒，氏触地死，复苏，恸而返。印贞命嫁” 益急，氏以镰刀自刎，血流被体，为众所持，不得死。夜深潜出，投井中。及晓，众索氏不得。久之乃见于井，出其尸，凛凛有生气。邑令率僚属公祭之，杖印贞、准谏等各数十。邑诸生田首鶤醵金镌石纪其事。